Александър Твардовски
Да кажем, свойто ти си вече казал…

Превод от руски: Андрей Германов, —

chitanka.info

Да кажем, свойто ти си вече казал

и си преминал своята черта,

но с теб са твоят опит, твоят разум

и докато си тръгнеш от света,

и твоят влак додето се отправи,

връз листите на миналите дни

ти имаш време да внесеш поправки,

следи да позамажеш и вини

и закъсняла, зла самозащита

тук-там да сложиш смисъл по-дълбок…

Но не! И скачаш в гордост неприкрита –

от тая сладост да ни пази бог!

Не, по-добре да паднем ний без слава

сред път във някой непосилен час!

Без нас отлично те ще се оправят,

по-малко ще излъжат те от нас.

1969

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.